Zimbabwe verwerp bewerings van menseregteskendings | Maroela Media
Die Zimbabwiese regering het Donderdag "valse bewerings" van menseregteskendings en 'n krisis in die land verwerp terwyl 'n #ZimbabweanLivesMatter-veldtog momentum kry op sosialemedianetwerke, insluitend Twitter.
Nick Mangwana, permanente sekretaris in die inligtingsministerie, het gesê die bewerings word versprei deur bekende politieke aktiviste, individue wat oor verkeerde inligting beskik en internasionale akteurs.
"Daar is geen krisis of inploffing in Zimbabwe nie. Burgers is ook nie ontvoer nie en daar is ook nie 'n oorlog op inwoners nie. Net soos in enige ander land in die wêreld pas Zimbabwe Covid-19-afsonderingsmaatreëls toe wat ten doel het om die lewens van alle burgers te beskerm. Waar nodig, is wette regverdig toegepas," het Mangwana gesê.
"Die doelbewuste poging om die beeld van die land skade te berokken word uitgevoer deur die gebruik van gedokterde foto's, ou video's en aangedikte bewerings op sosiale media – wat alles ten doel het om 'n prentjie te skets van 'n Zimbabwe wat aan die brand is. Niks kan verder van die waarheid wees nie."
Mangwana het gesê Zimbabwe is "vreedsaam en alle burgers is vry" om binne Covid-19-riglyne aan te gaan met hul lewens.
Internasionale persoonlikhede en politieke aktiviste in Suid-Afrika het by die #ZimbabweanLivesMatter-veldtog op Twitter aangesluit en die regering in Harare word gemaan om 'n einde te bring aan onderdrukking onder die Mnangagwa-geleide regering. Daar word al hoe meer druk geplaas op die Suid-Afrikaanse regering om in te gryp in wat aktiviste 'n "krimpende demokratiese ruimte" noem.
Die burgerregtegroep #NotInMyName in Suid-Afrika het vandeesweek aangekondig dat hy Vrydag 'n betoging by die Zimbabwiese ambassade in Pretoria sal hou oor die "verdwyning van demokratiese ruimte" in Zimbabwe.
Covid-19-statistieke: Nog 306 sterftes aangemeld
Hehe julle is net soos julle ANC broers dit is nou eending wat julle komuniste goed kan doen en dit is om als te ontken.